Ketil Kjenseth (Venstre), 2014-06-20:
Representanten Trygve Slagsvold Vedum prøvde i sitt innlegg å gi inntrykk av at det lukter svidd gummi og bremseklosser av Venstre og Kristelig Folkeparti i samarbeidet med regjeringspartiene. Punkteringen av det rød-grønne samarbeidet husker vi fortsatt. En viktig årsak til havariet var manglende tillit til den rød-grønne regjeringa innen helse- og sykehuspolitikken. Slagsvold Vedum tyr til faktafeil fra talerstolen og hevder at Venstre tidligere i uka stemte for å legge ned Rjukan sykehus. Venstre stemte faktisk med Senterpartiet, SV og Miljøpartiet De Grønne om at lokalisering av akutt- og fødetilbud må bli en del av nasjonal helse- og sykehusplan, og ikke ta fra Stortinget mulighet til å mene om sykehusstruktur inntil vi har vedtatt nasjonal sykehusplan. Når det gjelder lokalsykehus og akutt- og fødetilbud, forstår jeg at Senterpartiet har et markeringsbehov, og de får en kjærkommen anledning med Rjukan. Men i den rød-grønne regjeringsperioden er 13 lokalsykehus, akutt- og/eller fødetilbud lagt ned. Det må være en del av en CV etter åtte år i regjering som Senterpartiet har et akutt behov for å vri seg unna. Fakta i Sykehus-Norge nå er at det er arven etter den rød-grønne regjeringas foretaksvelde og mangel på en sykehuspolitikk forankret i Stortinget vi nå sliter med. Utviklingsplanen for Rjukan og Kragerø sykehus er et eksempel på dette. Mer nærliggende for representanten Slagsvold Vedum og meg selv er situasjonen i Sykehuset Innlandet i Hedmark og i Oppland. I fjor ble avdeling 1B, en stor spesialavdeling for langvarige og alvorlig psykisk syke, ved Reinsvoll sykehus i Oppland, avviklet. Etter ti år med oppbygging av spisset satsing på bipolare lidelser begrunnet Sykehus Innlandet avviklingen med at det var i tråd med såkalte nasjonale retningslinjer, dvs. politiske prioriteringer. Nå skal Helse Sør-Øst – som Sykehuset Innlandet er en del av – kjøpe slike tilbud for 440 mill. kr. Alle de dyktige ansatte i det offentlige tilbudet på Reinsvoll, som nå er spredt for alle vinder, og alle pasienter og pårørende som kjempet for tilbudet der, skjønner at dette framstår som en dårlig innstilt politisk karusell. Mange i Vestoppland rister nå oppgitt på hodet, ikke minst når vi ser at Elverum har posisjonert seg i løpet av det siste året med privat tilbud, og at noe av tilbudet som ble avviklet ved Reinsvoll, er flyttet til Sanderud sykehus i representanten Slagsvold Vedums hjemkommune Stange. For Venstre er kontrasten ganske stor mellom en rød-grønn flertallsregjering, og hvor partiene bare hadde innflytelse på eget partis departementer, og en blå mindretallsregjering som er avhengig av Venstre og Kristelig Folkeparti. Nå får vi debatten om prioriteringene i Stortinget – ikke rundt om på ulike bakrom. Vi ser også forskjellen på en helseminister fra Arbeiderpartiet, som kjørte foretakene foran seg, og en helseminister fra Høyre, som faktisk tør å ta et aktivt politisk ansvar. For regjeringspartiene, Kristelig Folkeparti og Venstre har det vært viktig å sørge for økte ressurser til å sikre både økt kapasitet og mer kompetanse for å behandle alvorlig psykisk syke. Når det gjelder Helse Sør-Østs valg om å kjøpe økt kapasitet i form av private plasser, er det et valg de selv må stå inne for. De økte midlene har ikke med seg et stempel fra regjeringen, Venstre og Kristelig Folkeparti om at de må brukes bare på private eller ideelle aktører. De kan også brukes til å bygge opp tilbud i egen regi.